## Turisme destina 7 milions d’euros de fons Next Generation a projectes turístics de comarques afectades per la riuada

*** Els fons es destinaran a projectes d’adaptació al canvi climàtic, l’adopció de sistemes d’alerta primerenca, l’adequació de llits i rambles, i la implementació de mesures de prevenció d’inundacions, entre altres actuacions
* S’adaptaran i ajustaran algunes de les actuacions previstes inicialment amb fons europeus en destinacions turístiques de la Comunitat
* La consellera de Turisme recorda que “des de la Generalitat hem reclamat al Ministeri, des del primer moment de l’emergència, redirigir estos fons a ajudar les zones afectades”
* Marián Cano subratlla que “adaptar-se al finançament d’ajudes post-DANA és essencial per al procés de reconstrucció plena de la nostra destinació”**

La Conselleria d’Innovació, Indústria, Comerç i Turisme ha acordat, amb el Ministeri d’Indústria i Turisme, destinar un total de 7.150.000 euros a finançar diferents actuacions d’ajuda en mancomunitats de comarques afectades pels danys produïts per la DANA registrada el passat 29 d’octubre.

Amb este nou finançament es duran a terme projectes d’adaptació al canvi climàtic, l’adopció de sistemes d’alerta primerenca, l’adequació de llits i rambles i la implementació de mesures de prevenció d’inundacions, entre altres actuacions.

L’acord a què s’ha arribat en el si de la comissió bilateral entre les dos administracions, celebrada el 7 de febrer, suposa adaptar i ajustar algunes de les actuacions previstes amb fons europeus NextGenerationEU en destinacions turístiques de la Comunitat Valenciana, una petició que la Conselleria de Turisme ha reclamat des del primer moment de l’emergència.

En este sentit, la consellera d’Innovació, Indústria, Comerç i Turisme, Marián Cano, ha recordat que “des del mes de novembre s’han mantingut diferents reunions amb la Secretaria d’Estat de Turisme, així com amb ajuntaments, diputacions provincials i mancomunitats per a establir un procediment que permeta derivar estos fons europeus a actuacions en les zones afectades”.

Cano ha subratllat que “des de la Generalitat hem insistit a redirigir estos fons a ajudar les zones que s’han vist greument afectades per la DANA”.

La titular de Turisme ha especificat que dels 15 milions d’euros assignats a impulsar actuacions de cohesió entre destinacions (ACD) de la Comunitat Valenciana i de la província de València, quedaven més de 7 milions que encara no estan establits.

Així, la consellera ha agraït la decisió del Ministeri d’arreplegar la petició de la Comunitat Valenciana i haver modificat la previsió inicial dels fons europeus: “Adaptar-se al finançament d’ajudes post-DANA és essencial per al procés de reconstrucció plena de la nostra destinació, i especialment de les zones afectades”.

**Tres línies noves d’ajudes directes**

Respecte a les línies d’ajudes, s’han creat tres actuacions noves per l’import total citat, que prové d’actuacions eliminades i la minoració de l’import d’unes altres.

Una de les línies d’ajudes directes es destinarà a mancomunitats de comarques afectades per la DANA per a actuacions lligades a l’eix 1 (2.860.000 euros), i que comprendran: mesures preventives i d’adaptació enfront del canvi climàtic en la destinació i les seues infraestructures, així com recuperar les infraestructures i els espais públics danyats. Inclouen, a més, l’adopció de sistemes d’alerta primerenca, l’adequació de llits i rambles, i la implementació de mesures de prevenció d’inundacions.

Una altra de les línies acordades versarà sobre ajudes directes a mancomunitats de comarques afectades per la DANA per a actuacions lligades a l’eix 2 (2.145.000 euros): actuacions per a l’adequació de vies verdes, camins pedalables, senderes, zones de descans, refugis, àrees recreatives, entre d’altres, que s’hagen pogut vore afectats.

I la tercera línia anirà dirigida a ajudes directes a mancomunitats de comarques afectades per la DANA per a actuacions lligades a l’eix 4 (2.145.000 euros): actuacions de millora i recondicionament de l’entorn urbà després de l’afectació del temporal: rehabilitació d’elements públics (façanes i paviments tradicionals de carrers), l’homogeneïtzació del mobiliari urbà, la rehabilitació de carrers i barris, i programes i protocols de seguretat i higiene.

Fecha: 11/02/2025